Минзәләдә сирень чәчәк аткан: Кайда йөри бу кыш?

	Бөтенебез аптырашта: нигә һаман суытмый да, кар яумый соң, зарыгып көткән кышыбыз кайда йөри? Юкса, бүтән елларда бу вакытка инде рәхәтләнеп кар ята, кышкы температура урнаша һәм без җылы туннарны киеп йөри башлый идек. Быел исә, гомер күрелмәгәнчә, ноябрь буе плүсле температура торды. 	 Табигатьнең шулай саташуы тереклек ияләренә дә тәэсир итми калмады. Безнең укучыларыбыз хәбәр иткәнчә, Минзәлә районында сиреньнәр чәчәк аткан, Сабада бакча җиләге бөреләнгән, кайдадыр алмагачлар чәчәк атарга җыенган, бик күп урыннарда тал песиләре баш калкыткан. Тавыклар да йомырка салуның кышкы режимына күчмәгәннәр әле, хәтта ки сыерларны арканга чыгаручылар да бар икән. Ә инде урман хуҗалары – аюларның йокыга китә алмый интегүләре турында әйтеп тә торасы юк. Таныш-белешләр арасында әле һаман да дачаларына барып, мунча кереп йөрүчеләр бар. 
	---	
Татарстан яшьләре

	№ --- | 10.12.2017	


